SL Uradni list Evropske unije C 299/9

Postopek dodelitve prometnih pravic Velikemu vojvodstvu Luksemburg

2009/C 299/05

V skladu s členom 6 Uredbe (ES) št. 847/2004 Evropskega parlamenta in Sveta o pogajanjih in izvajanju sporazumov o zračnih prevozih med državami članicami in tretjimi državami se za Luksemburg uvaja naslednji nacionalni postopek za razdelitev prometnih pravic med upravičenimi letalskimi prevozniki Skupnosti.

Ob upoštevanju spremenjenega zakona z dne 31. januarja 1948 o zakonski ureditvi zračnih prevozov,

ob upoštevanju spremenjenega zakona z dne 19. maja 1999, katerega cilj je:

(a) zakonsko urediti dostop do trga storitev zemeljske oskrbe na letališču Luksemburg;

(b) vzpostaviti zakonski okvir na področju varnosti civilnega letalstva in

(c) ustanoviti Direktorat za civilno letalstvo.

V skladu z Uredbo (ES) št. 1008/2008 Evropskega parlamenta in Sveta lahko vsak letalski prevoznik z veljavno operativno licenco, ki jo izda država članica Evropske skupnosti, in s sedežem v Luksemburgu, vloži zahtevek za dodelitev prometnih pravic za opravljanje letov med Luksemburgom in tretjimi državami.

Odločitve o dodelitvi prometnih pravic za lete, ki povezujejo Luksemburg s tretjimi državami, so v pristojnosti Direktorata za civilno letalstvo (DAC), ki odloča o njihovi dodelitvi letalskim prevoznikom na podlagi pisnega zahtevka.

Zahtevki letalskih prevoznikov za dodelitev prometnih pravic se predložijo v francoščini ali angleščini na naslednji naslov:

Direction de l’Aviation Civile B.P. 283 2012 Luxembourg LUXEMBOURG

(i) Dodelitev prometnih pravic v okviru dvostranskih sporazumov s tretjimi državami, ki ne vsebujejo omejitev v zvezi s prometnimi pravicami, zlasti kar zadeva število določenih letalskih prevoznikov, pogostost in zmogljivosti.

Zahtevki za prometne pravice, ki jih letalski prevozniki, ki bodo izpolnjevali pogoje za izvajanje razpoložljivih prometnih pravic, vložijo pri DAC, bodo odobreni, če ni omejitev glede prometnih pravic, zlasti kar zadeva število določenih letalskih prevoznikov, pogostost ali zmogljivosti v okviru dvostranskega sporazuma z zadevno državo.

(ii) Dodelitev prometnih pravic v okviru dvostranskih sporazumov s tretjimi državami, če so omejitve v zvezi s prometnimi pravicami, zlasti kar zadeva število določenih letalskih prevoznikov, pogostost in zmogljivosti.

Prometne pravice z omejeno razpoložljivostjo, določene v dvostranskih sporazumih s tretjimi državami, se dodelijo v skladu z določbami iz Uredbe (ES) št. 847/2004 o pogajanjih in izvajanju sporazumov o zračnih prevozih med državami članicami in tretjimi državami.

Pri odločanju o dodelitvi prometnih pravic DAC upošteva naslednje elemente:

(a) vrsto in raven ponujenih zračnih prevozov;

(b) pogostost ponujenih zračnih prevozov in ponujeno zmogljivost;

(c) predvideni datum začetka in trajanje dejavnosti;

(d) povečanje ugodnosti za potrošnike z zagotavljanjem gospodarnih, učinkovitih in konkurenčnih zračnih prevozov;

(e) ponujeno cene vozovnic in tarife;

(f) zagotavljanje stalnih zračnih prevozov;

(g) po potrebi vključitev predlaganih prevozov v obstoječo mrežo;

(h) vpliv na okolje;

(i) učinkovito uporabo razpoložljivih prometnih pravic;

(j) gospodarsko rentabilnost predlaganih zračnih prevozov;

(k) učinkovit razvoj zračnega prometa, trgovine in turizma v Luksemburgu in Evropski skupnosti.

DAC bo na svoji spletni strani objavil začetne zahtevke ter vse informacije povezane z njimi, ki niso zaupne narave. Drugi letalski prevozniki lahko predložijo zahtevke za dodelitev prometnih pravic za isto progo v 21 dneh po objavi začetnega zahtevka. Ti zahtevki bodo objavljeni pod istimi pogoji, kot začetni zahtevek. Zahtevki, ki bodo predloženi po tem roku, se ne bodo upoštevali.

DAC bo oblikoval osnutek odločbe o zahtevku za dodelitev prometnih pravic v 60 dneh od začetnega zahtevka. DAC bo na svoji spletni strani objavil osnutek odločbe in razloge za odločitev in bo pisno obvestil o odločitvi vse letalske prevoznike, ki so predložili zahtevek za dodelitev zadevnih prometnih pravic. V 15 dneh od datuma objave osnutka odločbe lahko vsak letalski prevoznik, ki je sodeloval pri postopku dodelitve, zahteva revizijo osnutka odločbe in predloži v dokaz svojemu zahtevku dodatne informacije ali dokumente. Najpozneje 30 dni od datuma objave osnutka odločbe bo DAC sprejel končno odločbo o zahtevku za prometne pravice, ki jo bo objavil na svoji spletni strani ter o tem pisno obvestil vse zainteresirane letalske prevoznike.

Odločitev o dodelitvi prometnih pravic velja za sedem let.

Letalski prevoznik, ki mu je DAC dodelil prometne pravice, ne more teh pravic prenesti na drugega prevoznika.

Če pristojni organ tretje države letalskemu prevozniku, ki mu je DAC dodelil prometne pravice, prometnih pravic ne odobri ali jih umakne, zadevni letalski prevoznik o tem takoj pisno obvesti DAC.

DAC bo nadzoroval uporabo dodeljenih prometnih pravic in zagotavljal, da bodo zadevni letalski prevozniki uporabljali te pravice v skladu z določbami, navedenimi v odločbi o dodelitvi in z vsemi s tem povezanimi določbami.

DAC lahko letalskemu prevozniku odvzame dodeljene prometne pravice, če:

(a) letalski prevoznik ne začne s prevozom na določeni progi v šestih mesecih po dnevu, ko je postala odločitev o dodelitvi prometnih pravic pravnomočna;

(b) letalski prevoznik ne izkorišča dodeljenih prometnih pravic v obdobju dvanajstih zaporednih koledarskih mesecev;

(c) pristojni organ države, kjer ima letalski prevoznik sedež, letalskemu prevozniku umakne operativno licenco;

(d) letalski prevoznik krši pogoje iz odločbe o dodelitvi prometnih pravic;

(e) letalski prevoznik krši odločbe iz Sporazuma o zračnem prometu, na katerem temelji dodelitev prometnih pravic ali druge mednarodne obveznosti;

(f) letalski prevoznik krši pogoje, potrebne za izvajanje zračnega prometa ter določbe, ki se uporabljajo pri tem;

(g) ponovna ocenitev, ki jo opravi DAC, do katere je prišlo po spodbijanju s strani konkurenta in ne prej kot v treh letih od odločbe o dodelitvi, kaže, da letalski prevoznik ne izkorišča učinkovito prometnih pravic, ki so mu bile dodeljene.

Če je DAC letalskemu prevozniku odvzel dodeljene prometne pravice z omejeno razpoložljivostjo, bodo te prometne pravice predmet novega postopka dodelitve.

Prometne pravice z omejeno razpoložljivostjo, ki so bile letalskemu prevozniku dodeljene pred začetkom veljavnosti te uredbe, bodo predmet novega postopka dodelitve po prehodnem obdobju treh let od začetka veljavnosti te uredbe.

Zahtevek za dodelitev prometnih pravic s strani letalskega prevoznika mora obvezno vsebovati naslednje informacije:

— opis storitev, za katere se zahtevajo prometne pravice,

— trajanje in vrsta dejavnosti (prevoz oseb ali blaga, …),

— opis predlaganih zračnih prevozov (število tedenskih letov, kraj morebitnih vmesnih pristankov, rednost storitev: letne ali sezonske, …),

— vrsto in konfiguracijo zrakoplova,

— predvideni datum začetka dejavnosti,

— predlagano tarifno strukturo,

— opis oblik ponudbe storitev, ki bodo naprodaj,

— povezave, kjer je ustrezno, z obstoječim omrežjem prog zadevnega prevoznika ali povezave z omrežji drugih prevoznikov.

Zahtevkom mora letalski prevoznik priložiti naslednje dokumente:

— izvod operativne licence v skladu z veljavno zakonodajo Skupnosti,

— spričevalo letalskega prevoznika, vključno s pogoji delovanja in ustrezno geografsko specifikacijo za zahtevane prometne pravice,

— spričevalo o civilni odgovornosti za škodo, povzročeno tretjim osebam,

— varnostni program.

DCA bo na svoji spletni strani objavila popis vseh razpoložljivih prometnih pravic ter tudi predvideni časovni okvir dvostranskih pogajanj s tretjimi državami.